दूसरे दिन 25.75 करोड़ का कलेक्शन किया; सलमान की पिछली फिल्मों से अभी भी कोसों दूर
Kisi ka Bhai Kisi ki Jaan Latest Movies Box Office Collection; Kisi ka Bhai Kisi ki Jaan (KKBKKJ) Day 2 collection. सलमान खान की फिल्म किसी का भाई किसी की जान ने दूसरे दिन 25.75 करोड़ का कलेक्शन किया है। पहले दिन पिछड़ने के बाद फिल्म ने दूसरे दिन कमाई की रफ्तार पकड़ ली है।
सलमान खान की फिल्म किसी का भाई किसी की जान ने दूसरे दिन 25.75 करोड़ का कलेक्शन किया है। पहले दिन पिछड़ने के बाद फिल्म ने दूसरे दिन कमाई की रफ्तार पकड़ ली है। अब दो दिनों के आंकड़े मिला लिए जाए तो फिल्म की कुल कमाई 41.56 करोड़ रुपए हो गई है।
हालांकि सलमान की ईद पर पिछली कुछ रिलीज फिल्मों का रिकॉर्ड देखें तो किसी का भाई किसी की जान काफी पीछे है। छुट्टियां खत्म हो रही हैं इसलिए आने वाले वर्किंग डेज में फिल्म कैसा कमाई करती हैं, ये देखना वाकई दिलचस्प होगा।
दूसरे दिन की कमाई देख इन्वेस्टर्स को मिली होगी राहत
ट्रेड एनालिस्ट तरण आदर्श ने फिल्म का लेटेस्ट कलेक्शन शेयर करते हुए लिखा, 'दूसरे दिन सलमान खान का स्टारडम पूरी तरह दिखा। मेट्रो सिटी में पहले दिन का कलेक्शन काफी चिंताजनक था। लेकिन दूसरे दिन की कमाई देखकर इन्वेस्टर्स को काफी राहत मिली होगी। आबादी वाले एरिया में फिल्म ने दूसरे दिन जबरदस्त प्रदर्शन दिखाया है। आने वाले समय में इन जगहों पर फिल्म ऐसी की कमाई करना जारी रख सकती है।'
थिएटर्स मालिक का दावा- अगले दो दिनों के लिए सिनेमाघर फुल
गेयटी गैलेक्सी थिएटर के मालिक मनोज देसाई ने बताया, ‘ ईद वाले दिन यानी शनिवार को हमारे दोनों सिनेमाघरों में सौ फीसदी सीट फुल रहे। यहां 2 हजार पब्लिक पार हो गई। उतने ही बाहर भी मौजूद थे। मराठा मंदिर में 1107 सीटें हैं। वहां शनिवार के तीनों शो में 100 फीसदी पब्लिक फिल्म देखने आई। संडे को भी सौ फीसदी ऑक्यूपेंसी मिली है। ’
आने वाले तीन-चार दिनों में फिल्म का फ्यूचर पता चल जाएगा
मनोज आगे बताते हैं, ‘ पब्लिक को एक्शन वाले सलमान की आदत पड़ चुकी है। तो उस लिहाज से यहां जरा ऊपर नीचे हो रहा है। फिल्म में हालांकि फैमिली इमोशन भी है। ऐसे में पब्लिक के माउथ पब्लिसिटी से आगे फिल्म की किस्मत तय होगी। बाकी फिल्म का कलेक्शन कितना पार जाएगा, वह मंगलवार तक लोगों को पता चल सकेगा।
नार्थ इंडिया में दूसरे दिन अच्छा रिस्पॉन्स
मुंबई से बाहरी इलाकों में भी फिल्म ने उछाल हासिल किया है। बिहार समेत नॉर्थ इंडिया के कई अहम इलाकों के सिनेमाघरों से जुड़े एग्जीबिटर विवेक चौहान इसकी पुष्टि करते हैं। उन्होंने बताया, ‘बिहार के सिनेमाघरों में टिकटें सोल्ड आउट हैं। संडे का रुझान तो ईद से भी बेहतर रहने वाला है। फिल्म को लेकर सिंगल और मल्टीप्लेक्स का रुझान बेहतर नजर आ रहा है।’
जयपुर के इलाकों में फिल्म की कमाई में इजाफा
जयपुर और आसपास के इलाकों में फिल्म को लेकर लोगों के रुझान को वहां के डिस्ट्रीब्युटर और एग्जीबिटर राज बंसल शेयर करते हैं। राज बताते हैं, ‘राज मंदिर सिनेमाघर में तो पहले दिन की ऑक्यूपेंसी 45 फीसदी की थी। दूसरे दिन यानी ईद पर 55 फीसदी सीटें फुल थीं। लोगों ने तो यही कहा कि राइटिंग और डायरेक्शन में जरा कमी थी। हालांकि रिलीज के दूसरे दिन जंप तो हुआ है।
इस बार सलमान के लिए फीकी साबित रही ईद
ईद के मौके पर रिलीज हुई सलमान की पिछली 8 फिल्मों की बात करें तो किसी का भाई किसी की जान उनमें सबसे पीछे रह गई है। 2010 में रिलीज फिल्म दबंग को छोड़ दिया जाए तो ईद पर रिलीज सभी फिल्मों ने 20 करोड़ से ज्यादा का फर्स्ट डे कलेक्शन किया था।
2019 में रिलीज हुई 'भारत' ने पहले दिन 42.30 करोड़ का कलेक्शन कर रिकॉर्ड बना दिया था। यहां तक कि 2012 में आई फिल्म एक था टाइगर ने 32.92 करोड़ की ओपनिंग ली थी लेकिन 2023 में चीजें बदल गईं।
